Kokoomukselta pommi: Maamme-laulu roskiin ja kansallislauluksi Finlandia-hymni – puoluehallitus tukee aloitetta

Kokoomus haluaa luopua Maamme-laulusta Suomen kansallislauluna ja vaihtaa sen Finlandia-hymniin.

Asiasta on tehty kaksi aloitetta kokoomuksen 10.–12. kokoontuvalle puoluekokoukselle ja kokoomuksen puoluehallitus suosittaa aloitteiden hyväksymistä. Lopullinen päätösvalta on puoluekokousedustajilla.

Kansallislaulun vaihtamisesta on jätetty kaksi samansisältöistä aloitetta. Aloitteen tekijöinä ovat olleet Pohjanmaan kokoomusnuoret sekä Pirkanmaan kokoomusnuoret.

– V. A. Koskenniemen sanoittama Finlandia-hymni on Finlandian pohjalta tehdyistä sanoituksista tunnetuin ja tunnelatautunein. Kappaleen sanat heijastavat suomalaisten periksiantamattomuutta ja isänmaanrakkautta, pohjalaisten aloitteessa todetaan.

– Finlandian on vuonna 1899 säveltänyt Jean Sibelius, Suomen kansallissäveltäjä. Finlandia kuvaa Suomen heräämistä ja taistelutahtoa. Suomalaiset ovat halunneet Finlandiaa sen säveltämisestä saakka laulaa, vaikka Sibelius ei tarkoittanut Finlandiaa laulettavaksi, todentaan puolestaan pirkanmaalaisten aloitteessa.

Yllä olevalla videolla laulumatkaltaan palannut Itä-Suomen yliopiston kuoro kajauttaa Finlandia-hymnin Suomi–Venäjä-jääkiekko-ottelun voiton kunniaksi.

Pirkanmaalaisten mukaan Finlandia on yksi tärkeimmistä isänmaallisista symboleistamme.

– Maamme-laulu ja Finlandia ovat luonteeltaan erilaiset sävelmät. Paciuksen sävellys on alkujaan tarkoitettu yhteislauluksi ja on sävellyksenä iskevämpi ja rytmikkäämpi. Monien mielestä Sibeliuksen Finlandia on sävellyksenä kauniimpi, mutta yhteislauluna vaikeampi teos.

Kokoomuksen puoluehallitus muistuttaa vastauksessaan, että Suomen kansallislaulun vaihtamisesta Finlandia-hymniin on vuonna 2014 jätetty myös kansalaisaloite, joka ei kuitenkaan saavuttanut suurta suosiota.

– Finlandia-hymni on hieno ja arvokas sävellys, jonka säätäminen Suomen kansallislauluksi olisi hieno tapa juhlistaa itsenäisen Suomen 100-vuotisjuhlaa, lujittaa suomalaisten yhteenkuuluvaisuuden tunnetta ja kunnioittaa Suomen kansan perinteitä.

Kokoomusyhdistykset toimittivat Lappeenrannan puoluekokoukselle kaikkiaan 248 aloitetta, mikä on 2000-luvulla ennätysmäärä. Puoluekokous alkaa käsitellä aloitteita heti ensimmäisenä puoluekokouspäivänä perjantaina 10.6.

Edit kello 27.5. kello 10.33: Lisätty puoluehallituksen kanta aloitteeseen.